K. Tóthová, poslankyňa: (2001-09-18):
I. Presperín, podpredseda NR SR: Ďakujem. Ďalej v rámci rozpravy vystúpi za klub poslancov SMK pán poslanec Kvarda. Nech sa páči. J. Kvarda, poslanec: Vážený pán predsedajúci, vážený pán premiér, vážení ministri, vážený parlament, vzhľadom na veľký počet poslancov prihlásených do rozpravy dovoľte mi stručne sa vyjadriť k predloženému vládnemu návrhu zákona o prechode niektorých pôsobností z orgánov štátnej správy na obce a na samosprávne kraje v mene poslaneckého klubu Strany maďarskej koalície. Stratégia reformy verejnej správy bola schválená ešte v auguste v roku 1999. Tento dokument predpokladal komplexnú realizáciu reformy verejnej správy, t. j. územnú, kompetenčnú, ale aj fiškálnu decentralizáciu. Tým že daňová reforma, mám na mysli komplexnú daňovú reformu, mešká, nastali určité komplikácie pri jej uspokojivom vyriešení prechodu niektorých kompetencií na orgány územnej samosprávy. Pravdepodobne to súvisí aj s tým, že pri ratifikácii Európskej charty miestnej samosprávy v októbri 2000 vláda predložila návrh prijatia tohto medzinárodného dokumentu v takej podobe, že v určitom ponímaní spochybnila uplatnenie princípu subsidiarity v praxi aj s následným finančným dopadom na chystanú decentralizáciu a modernizáciu verejnej správy. Koncepcia reformy verejnej správy bola prijatá vládou Slovenskej republiky v auguste minulého roka. Tým teda je možné konštatovať aj to, že viac ako 3 roky sa pracovalo odborne aj politicky na týchto problémoch, o ktorých dneska rokujeme. Teraz máme pred sebou tzv. kompetenčný zákon v takej podobe, ako to bolo možné v danom čase predložiť do parlamentu. Na viac v tejto chvíli asi pravdepodobne táto vládna koalícia nemala. Vládny návrh zákona o presune niektorých pôsobností z orgánov štátnej správy na obce a samosprávne kraje bol predložený na základe uznesenia vlády č. 293 z 1. apríla 2001 k návrhu zákona o samospráve vyšších územných celkov a o zmene a doplnení niektorých zákonov, ako aj na základe uznesenia vlády č. 400 z 9. mája 2001 k návrhu zákona, ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov. Obsahom navrhovanej zákonnej úpravy je presun kompetencií, ktoré teraz vykonávajú predovšetkým okresné a krajské úrady, do pôsobnosti obcí a samosprávnych krajov. Ide o zriaďovateľské a rozhodovacie kompetencie na úseku dopravy, vodného hospodárstva, civilnej ochrany obyvateľstva, matrík, sociálnej pomoci, územného plánovania a stavebného poriadku, ochrany prírody, školstva, kultúry a zdravotníctva. Čo sa týka jednotlivých úsekov, klub Strany maďarskej koalície nemá problémy s pozemnými komunikáciami. Pôsobnosti prechádzajú – vodné hospodárstva, všeobecná vnútorná správa, vedenie matriky. Čo sa týka oblasti sociálnej pomoci, to už pani kolegyňa poslankyňa Keltošová hovorila o tom, že každá koncepcia doteraz uvažovala s tým, že sociálne dávky majú prejsť na obce. Ja som tiež toho názoru, v tejto chvíli to tak vyzerá, že politický súhlas na to v tejto chvíli asi nebude. Čo sa týka územného plánovania a stavebného poriadku, tam súhlasíme s tým, že vzhľadom na odvolávací proces to treba riešiť tak, že to nebudú originálne kompetencie, vzhľadom na to, že je tu absencia správneho súdnictva, a odvolávanie musí byť promptne rýchlo riešené, to znamená, že je to možné riešiť tak, že to bude prenesený výkon štátnej správy na orgány územnej samosprávy. Ochrana prírody, tam nie sú problémy. Čo sa týka školstva, pán kolega Hort už spomínal problémy platov učiteľov a zamestnancov v oblasti školstva. Úsek sociálnej pomoci a úsek školstva robí ten problém, že i keď dosť značný rozsah kompetencií prechádza na orgány územnej samosprávy, finančné vyjadrenie bude trošku slabšie, totiž sa uvažovalo s tým, že tu prechádza zhruba viac ako 50 mld. Sk. A v tejto chvíli táto časť alebo táto oblasť nebude týmto naplnená. Čo sa týka telesnej kultúry, tam nie sú z našej strany problémy, divadelnej činnosti, tam bude určitá zmena alebo teda navrhujeme určitú drobnú zmenu z hľadiska menšinových kultúr v rámci divadelnej činnosti. Čo sa týka zdravotníctva, tam to je tiež možné z našej strany podporiť. Na záver by som chcel povedať, že do budúcna by sme sa mali zbaviť tej predstavy, že v oblasti verejnej správy, ale aj v iných oblastiach všetko dobre múdro a lacno vybaví a vyrieši štát, ale, samozrejme, aj tej predstavy, že na toto bude stačiť sám občan. Je pravdou aj to, že v zásade a praxi samospravovania spoločnosti na miestnej a regionálnej úrovni v Európe je trend, ktorý neobíde ani Slovensko, s tým počítať budeme musieť. Musíme sa s touto myšlienkou zrejme zmieriť. Toto je budúcnosť, či chceme alebo nie, Európa ide touto cestou. A úplne na záver. Poslanci Strany maďarskej koalície podporia pozmeňujúce a doplňujúce návrhy spoločnej správy tak, ako boli predložené, a následne aj vládny návrh zákona o prechode niektorých pôsobností z orgánov štátnej správy na obce a na samosprávne kraje. Ďakujem. I. Presperín, podpredseda NR SR: Ďakujem poslancovi Kvardovi za jeho vystúpenie. Jedna faktická poznámka, pána poslanca Prokeša. Nech sa páči. Končím možnosť ďalších faktických poznámok. Nech sa páči, pán poslanec, máš slovo. J. Prokeš, poslanec: Ďakujem, pán predseda. Dovoľte mi zareagovať v dvoch bodoch na vystúpenie pána kolegu Kvardu. Ja s ním súhlasím, že na predlohe tohto zákona sa 3 roky politicky pracovalo, ale nesúhlasím, že odborne. Prinajmenšom nepracovali na tom odborníci, pretože v opačnom prípade by bolo nevysvetliteľné, prečo je predložený návrh zákona taký, by som povedal, prešpikovaný vecnými chybami a nesprávnymi formuláciami, ktoré musíme opravovať rôznymi pozmeňujúcimi návrhmi. Tu naozaj nejde o politiku, ale o vecné vzťahy, ktoré sú medzi paragrafmi. Druhá vec je, že v oblasti školstva tento zákon je podľa mojej mienky protiústavný, pretože je v rozpore so slovensko-maďarskou zmluvou, ktorá jasne hovorí, že obidve strany sa zaviazali, že národnostné školstvo bude štátne. A chcem upozorniť, že táto formulácia, ktorá tam je, spolu s pozmeňujúcim návrhom, ktorý má byť daný do novelizácie zákona č. 369 o obecnom zriadení, vlastne robí z toho školstva, resp. toho, čo sa prenáša podľa tohto návrhu zákona, originálnu právomoc až na výkon štátnej správy v školstve, ale to znamená, zamestnanci, budovy, všetko vlastne bude, zriaďovanie školy, priama zodpovednosť a originálna právomoc obce a tým sa vlastne dostáva do rozporu s danou zmluvou. Ale súčasne upozorňujem na to, že v tom okamihu obce nebudú mať na platenie tých zamestnancov škôl, učiteľov a riaditeľov a vôbec nie je jasné vlastne, v akom pracovnom pomere vlastne riaditeľ školy bude. Ďakujem. I. Presperín, podpredseda NR SR: Ďakujem. Pán poslanec Kvarda, máš slovo. J. Kvarda, poslanec: Áno, ďakujem pekne, pán predsedajúci. Ja si myslím, že pán kolega Prokeš poukázal na zložitosť problémov. A ja opakujem, že sa tu 3 roky aj odborne, aj politicky pracovalo na tom, aby sa mohla spustiť reforma verejnej správy, aby sme mohli schváliť kompetenčný zákon v parlamente. Ty si bol sám, pán kolega, v našom výbore. A tým súhlasím, že je to komplikovaný právny problém, nie je to jednoduchá vec, ale to, čo bolo možné po tej odbornej stránke, sme riešili spolu. A ja si myslím, že v tejto chvíli asi na viac nemáme. Čo sa týka oblasti školstva, ja si myslím, že to, či niečo je alebo nie je protiústavné, to musí predovšetkým povedať Ústavný súd. A pokiaľ ten zákon nie je na svete, ťažko sa môžeme domnievať, že tento problém tuná vyvstáva. Ale Ústavný súd bude musieť vyrieknuť výsledný verdikt v tom smere, či niečo, čo budeme schvaľovať, je alebo nie je protiústavné. Ďakujem pekne. I. Presperín, podpredseda NR SR: Ďakujem Józsefovi Kvardovi. Ďalej v zozname rečníkov sú nasledujúci páni poslanci a panie poslankyne v poradí aspoň prvých piatich tak, ako ich prečítam: pán poslanec Danko, pán poslanec Kačic, poslanec Peter Tatár, poslanec Peter Chudík a pán poslanec Drobný. V tomto poradí prosím, keby ste vystupovali. Ako prvý z ďalších vystúpi v rozprave pán poslanec Ján Danko.